Op 'n Sondagoggend terwyl Cara en Paul van Dijk ontbyt maak, vra Cara haar man en sielsgenoot van twintig jaar waarom hy die afgelope tyd so stil is. Sy kry 'n sielsverbryselende antwoord.
Cara, dogter van skatryk Karel van der Linde, die hoof van Lind (Edms.) Bpk., het 'n geïsoleerde lewe gelei ná haar ontvoering meer as dertig jaar gelede. Haar mensekennis is geskoei op TV-karakters en storieboek helde en heldinne. Boonop is sy as skrywer van romantiese fiksie, nie toegerus vir die werklikheid waar gelukkige eindes skaars is nie.
Haar hele lewe ontaard in 'n blivet, daardie optiese illusie wat ook bekendstaan as die duiwelsvurk. Een oomblik sien jy drie ronde stawe, die volgende twee vierkantiges. En albei is ewe daar en nie daar nie. Twee onversoenbare perspektiewe tegelykertyd.
Begogel, is hoe sy voel. Êrens is daar waarhede, orals is daar leuens. En sy kan nie uitmaak watter een is wat nie.
Siende blind is 'n spanningsroman oor 'n vrou wat probeer terugveg teen die oormag rampe wat haar een na die ander tref. In die proses maak sy baie ondeurdagte keuses wat weer op hulle beurt verreikende gevolge het.